ผอ.สลากฮึดสู้ลากไส้บอร์ดขาดภาวะผู้นำ
ผู้อำนวยการสลากฯ ลุยหาช่องฟ้องศาลเรียกร้องความเป็นธรรม หลังจากถูกสั่งให้ออกโดยที่ยังไม่ถูกประเมินผลงาน ถามกลับคนพูดมีภาวะผู้นำแค่ไหน
13 เม.ย. 2555

ผู้อำนวยการสลากฯ ลุยหาช่องฟ้องศาลเรียกร้องความเป็นธรรม หลังจากถูกสั่งให้ออกโดยที่ยังไม่ถูกประเมินผลงาน ถามกลับคนพูดมีภาวะผู้นำแค่ไหน 
นายสมชาติ วงศ์วัฒนศานต์ ผู้อำนวยการสำนักงานสลากกินแบ่ง รัฐบาล เปิดเผยถึงมติของคณะกรรมการสำนักงานสลากฯ ที่มีมติให้เลิกจ้างจากตำแหน่งผู้อำนวยการสำนักงานสลากฯ มีผล 30 วัน นับจากวันที่ส่งหนังสือ คือวันที่ 11 เม.ย.ว่า ขณะนี้กำลังให้ฝ่ายกฎหมายพิจารณาว่า การถูกให้ออกจากตำแหน่งในครั้งนี้มีช่องทางในการฟ้องร้องต่อศาล เพื่อเรียกร้องความเป็นธรรมให้กับตัวเองหรือไม่ เพราะการถูกให้ออกนี้ไม่ได้มีการพิจารณาจากผลงาน และการประเมินผลงานรอบ 3 เดือนยังไม่สรุปออกมา แต่ยอมรับว่าการบอกเลิกครั้งนี้ถือเป็นหนึ่งในเงื่อนไขสัญญาที่ใช้กับผู้บริหารรัฐวิสาหกิจทุกแห่ง
“การให้เหตุผลว่า ผมไม่มีภาวะผู้นำ อยากถามคนที่พูดว่ามีภาวะผู้นำแค่ไหน ซึ่งการจัดสรรโควตาสลากที่ผ่านมา มติบอร์ดให้ดำเนินการอย่างไร ผมก็ทำตาม แต่จะสั่งให้ทำในเรื่องที่ไม่มีมติบอร์ดนั้น ผมทำไม่ได้” นายสมชาติ กล่าว 
นายสมชาติ กล่าวว่า ที่ถูกบีบให้ทำในสิ่งที่จะทำให้สำนักงานสลากฯ ถูกฟ้อง คือให้ยึดโควตาสลากจากมูลนิธิคืน ซึ่งมีสัญญากับผู้ค้าอย่างชัดเจน หากไปยึดคืน ผู้ค้าที่ได้รับจัดสรรโควตาไปต้องฟ้องแน่นอน แต่ถ้าหากเป็นมติคณะกรรมการสลากฯ ก็พร้อมจะดำเนินการให้ 
เมื่อวันที่ 12 เม.ย. ที่หน้าสำนัก งานสลากฯ พนักงานสลาก รวมถึงผู้ค้า 500 คน รวมตัวเพื่อประท้วงมติของคณะกรรมการสำนักงานสลากฯ ที่มีนายอารีพงศ์ ภู่ชอุ่ม ปลัดกระทรวงการคลังเป็นประธาน ซึ่งมีมติเลิกจ้างนายสมชาติ
นายอำนวยพร เกิดพุ่ม ประธานสหภาพแรงงานรัฐวิสาหกิจ สำนักงาน สลากฯ กล่าวว่า วันที่ 17 เม.ย. สหภาพฯ จะเดินทางไปยังกระทรวงการคลัง เพื่อยื่นหนังสือคัดค้านมติบอร์ดกับนายทนุศักดิ์ เล็กอุทัย รมช.คลัง และนายอารีพงศ์ และจะยื่นหนังสือถึงนายกรัฐมนตรีด้วย 
“ปัญหาโควตาสลากที่เกิดขึ้นนั้น เป็นเรื่องของการเมืองล้วนๆ ไม่ได้เกี่ยวกับสำนักงานสลากฯ เลย แต่เมื่อบอร์ดสลากมีความขัดแย้งกันเองและไม่สามารถจัดการได้ ก็มาโยนเรื่องให้สำนักงานสลากฯ ไม่ถูกต้อง” นายอำนวยพร กล่าว 
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า มติเลิกจ้างนายสมชาติ เป็นสิทธิของบอร์ดสลากฯ ที่จะดำเนินการตามกฎหมาย เมื่อบอร์ดสลากฯ ส่งเรื่องมาให้พิจารณา คงต้องเป็นไปตามนั้น ส่วนการสรรหาผู้อำนวยการ สำนักงานสลากฯ คนใหม่ เป็นอำนาจ ของบอร์ดสลากฯ ที่จะดำเนินการ